Saya mau tau Sejarah dari Sekolah Kebangsaan Timbang Batu. Jelaskan dalam bahasa melayu

Sekolah Kebangsaan Timbang Batu, Kota Marudu (SK Timbang Batu) merupakan antara sekolah tertua di daerah Kota Marudu selepas S.K. Pekan Kota Marudu dan S.K. Tandek, Kota Marudu. Sekolah ini mula dibangunkan pada pertengahan tahun 1966 dan pada ketika itu dikenali dengan nama Sekolah Rendah Kebangsaan Timbang Batu, Kota Marudu (S.R.K. Timbang Batu). Nama sekolah ini diambil bersempena nama kampung Timbang Batu, sebagai tanda penghormatan kepada masayarakat kampung Timbang Batu yang telah bermurah hati menyumbangkan tanah tapak kampung dengan keluasan 7.47 ekar, untuk dijadikan sebagai tapak sekolah. Antara tokoh pemimpin masyarakat kampung yang dikatakan memainkan peranan penting dalam menyuarakan desakan dan permohonan untuk pembinaan sekolah dengan sokongan penuh masyarakat setempat ketika itu ialah Encik K.K. Bunahai Salimbat (Ketua Kampung Timbang Batu) dan Encik K.K. Okiong (Ketua Kampung Lotong).

Pada awal sekolah ini beroperasi, sekolah hanya mempunyai sebuah bangunan dengan tiga bilik darjah dan sebuah rumah guru. Bagi menampung jumlah murid yang semakin meningkat, pada awal tahun 1967 pihak pengurusan sekolah telah memohon jasa baik penduduk kampung Timbang Batu untuk bergotong-royong membina bangunan sementara. Pada pertengahan tahun 1967, sebuah pondok tambahan yang beratap dan berdinding buluh telah siap dibina untuk dijadikan sebagai bilik darjah tambahan untuk pembelajaran murid. Pada ketika itu, bilangan murid sekolah ini adalah dalam lingkungan 50 orang dan berumur di antara 12 hingga 16 tahun. Sehingga tahun 1972, sekolah ini telah berjaya beroperasi dengan membuka kelas dari darjah satu hingga darjah enam. Murid-murid yang bersekolah di sekolah ini pada ketika itu ialah daripada perkampungan yang terdapat di sekitar kampung Timbang Batu iaitu kampung Lotong, kampung Sumbilingon dan kampung Mongkolua.

Guru Besar pertama yang ditugaskan di sekolah ini ialah Encik Kim Hock Tanak (1966), dibantu oleh seorang guru pelatih iaitu encik Matimpan Kiwal. Pada tahun berikutnya, empat orang guru telah dihantar ke sekolah ini ekoran pertambahan jumlah pelajar. Guru yang telah dihantar ke sekolah ini pada ketika itu ialah cik Mailin Onong, cik Lominsin Iging, encik Ukun Ampong dan encik Sirun Tounan.

Pada tahun 1975, sebuah bangunan tambahan dua bilik darjah telah dibina oleh kerajaan. Ekoran peningkatan jumlah murid yang mendaftar masuk ke sekolah ini dalam tempoh beberapa tahun,  pada tahun 1983, sekali lagi sekolah ini telah mendapat penambahan bangunan sebanyak dua buah dengan enam buah bilik darjah. Pada tahun yang sama, bangunan lama yang telah dibina pada tahun 1975 telah diubah suai menjadi bilik guru, pejabat am dan pusat sumber sekolah.

Bermula era 90-an, dengan wujudnya kemudahan infrastruktur yang lebih baik di sekitar sekolah ini, di tambah pula dengan pembinaan Hospital Daerah Kota Marudu berhampiran dengan sekolah ini, jumlah murid yang mendaftar untuk bersekolah di sekolah ini telah meningkat dengan mendadak. Berdasarkan faktor ini, disokong pula oleh perubahan-perubahan yang belaku pada dasar pendidikan dan ditambah oleh keadaan bangunan sekolah yang uzur, pada tahun 2000, sekolah ini telah mendapat beberapa bangunan tambahan, pembaikan dan penyelenggaraan bangunan serta pemagaran kawasan sekolah.

Kini, pada tahun 2015, SK. Timbang Batu mempunyai lima buah bangunan bilik darjah (2 konkrit, 3 kayu), sebuah bangunan pentadbiran (Konkrit), sebuah bilik gerakan (Kayu), sebuah bangunan prasekolah dua bilik darjah (konkrit), sebuah rumah pam telaga tiub (konkrit),  sebuah makmal komputer (konkrit), sebuah bangunan asrama desa untuk pelajar lelaki dan perempuan sumbangan NGO (konkrit), sebuah dewan terbuka dan lima buah rumah guru (2 buah konkrit, 2 buah separa konkrit, sebuah bangunan kayu). Selain itu, di dalam kawasan sekolah ini juga mempunyai kemudahan yang dibina oleh kerajaan negeri seperti dewan tertutup (separa konkrit) dan surau (konkrit).

Dari tahun 1966 hingga kini, SK. Timbang Batu telah ditadbir oleh beberapa orang guru besar seperti yang berikut:

MULA                        HINGGA       NAMA GURU BESAR

1966                -          1968                             En. Kim Hock Tanak

1976                -           1971                            En. Semarau

1972                -           1975                            En. Jimmy Gaban

1976                -           1977                            En. Masi Labuan

1977                -           1980                            Pn Oyen Semoring

1980                -           1998                            En. Ali Sunggang

1998                -           2000                            En. Nineng Jawani

2000                -          2015                            En. Jubili Intang

April, 2014     -           Kini                             En. Anwar bin Raden Ahmad Zabair